Verlossing – NG Vishoek
Volkome bevryding deur God se hand
Ook op individuele vlak, is die Psalm-skrywer net so dankbaar oor alles wat die Here vir hom in tye van nood beteken. Hy wil graag vertel en selfs uitroep, oor hoe die Here na hom geluister het toe daar sonde in sy hart was. Dieselfde Here gee steeds rede dat elkeen van ons rus kan vind in daardie dinge wat Hy in ons lewe laat gebeur.
Volkome bevryding het dus te doen met alles wat ons kan waarneem wat God doen. Soos reeds lank gelede in die geskiedenis van Israel, is Hy steeds besig in en rondom die lewens van sy kinders vandag. Tussen die gebeure van lank gelede in die Ou Testament en vandag, weet en glo ons van Jesus. Die te-goed-om-waar-te-wees-liefde-van-God, soos wat Hy vir ons kom wys het met Jesus, is die heel belangrikste bousteen vir volkome bevryding.
Hierdie God-se-liefde-in-Jesus-daad, gee direk geleentheid vir elkeen van ons om waarlik rus in Hom te vind. Niemand kan en sal of wil iets groter vir ander ooit doen nie. Hierdie liefdesdaad van God aan ons, saamgevat in die woord "Jesus", gee geleentheid dat elkeen van ons ook kan uitroep:
"Hoe ontsagwekkend is u werk!"
Die woord "ontsagwekkend" is so 'n akkurate beskrywing van God se werk in en rondom elkeen van ons. In daardie dinge wat ons wel agterkom dat dit net Hy was wat iets spesifiek kon laat gebeur, en selfs dan soms ons asem wegslaan in verwondering daaroor, ontwikkel elke Jesus-mens respek en ontsag vir Hom. Innerlike bevryding het te make met die bewustelike gewaarwording van God-aan-die-werk.
Innerlike vryheid en rus kom deur jou oë oop te maak vir God se hand aan die werk, en dan met jou hart teenoor Hom te reageer.
Gelykenis van die rooi Ferrari
Matt 13:34 Al hierdie dinge het Jesus vir die mense in gelykenisse geleer, en sonder 'n gelykenis het Hy hulle niks geleer nie.
Vandag wil ek ook 'n gelykenis vertel…. dié een van die rooi Ferrari: 'n vergelyking met ons saligheid. Gratis, free en verniet.
Rom 6:23 Die loon wat die sonde gee, is die dood; die genadegawe wat God gee, is die ewige lewe in Christus Jesus ons Here.
Matt 13:44 Met die koninkryk van die hemel gaan dit soos met 'n skat wat in 'n saailand onder die grond lê. Wanneer iemand dit kry, maak hy dit weer toe; en omdat hy baie in sy skik is, gaan verkoop hy alles wat hy het, en hy koop daardie land.
Sal jy kan glo daardie Ferrari behoort aan jou? Of sal jy ook dink dis te goed om waar te wees? Soos wat ons dink oor ons Saligheid, wat gratis is… te goed om waar te wees? Dalk glo jy dat 'n gratis Ferrari meer waarskynlik is as dat Jesus jou hemelse prys klaar betaal het? Wie sal tog vir Willempie 'n Ferrari gee? Ek verdien dit tog nie. Hoekom sou Jesus vir my sterf? Ek verdien dit tog nie.
As kind het ek elke jaar met my verjaardag én vir Kersfees 'n geskenk gekry. Ek het nooit vir my ma-hulle gevra hoeveel ek daarvoor moet betaal nie; ek het hulle integriteit genoeg vertrou om te weet dat hulle nie later van plan sou verander nie.
Joh 6:46 Dit verseker Ek julle, wie in My glo, het die ewige lewe.
PUNT. Die briefie op die rooi Ferrari: hierdie Italiaanse monster behoort nou aan my. Punt.
Baie belangrik is egter om te besef dat saam met die rooi Ferrari kom 'n geweldige groot stuk verantwoordelikheid. Dis nie sommer vir: dé, kry vir jou nie. Om so 'n motor, wat so geweldig kosbaar is, te besit en te onderhou vra baie. Bekering is die begin van 'n ongelooflike journey, maar dit vra ook 'n prys.
Voordat jy die pad met jou rooi skip aandurf, haal jy eers daardie handleiding uit, wat vir jou presies vertel hoe alles werk. Al die moets en moenies, voorwaardes, verduidelikings, alles wat jy nodig het om die beste daarvan te kan geniet. So gee die Here vir ons die Bybel, sodat ons kan weet presies wat dit behels om die weg na Saligheid te bewandel.
'n R4 miljoen Ferrari is baie gevaarlik in die hande van 'n 18-jarige laaitie. Of liewer, dit kan wees. Jy weet mos hoe gevaarlik 'n nuwe bekeerling kan wees, of hoe? Was jy ook daar? Raak dinge kwyt, wil die wêreld omkeer, wil net bestraf, uitdryf, bebid, bepreek…. maar weet self nog maar min. 1 Kor 3:2 Ek het julle met melk gevoed, nie met vaste kos nie, want julle kon dit nog nie verteer nie. Spring maar eerder stadig weg met daardie rooi Ferrari. 'n Nuwe bekeerling weet nie skielik alles nie, inteendeel! Wees maar eers versigtig.
Jy kry dalk 'n lewenslange onderhoudsplan saam met jou Ferrari, maar as jy hom nie diens nie, gaan daai plan jou niks help nie. Die inisiatief lê by my en jou om ons Christen-lewenspad in stand te hou. Heb 10:25 Ons moenie van die samekomste van die gemeente af wegbly soos party se gewoonte is nie, maar mekaar eerder aanmoedig om daarheen te gaan, en dit des te meer namate julle die oordeelsdag sien nader kom. Dit behels meer as net kerk toe gaan. As ek en jy ons Ferrari afskeep, gaan jy hom nie lank ry nie. Hang van jou af…
As jy die Ferrari se waarde besef, en dit nie sommer net so weer wil verloor nie, moet jy hom verseker. Jy sien, as iemand hom vir jou skenk, het iemand daarvoor betaal. Met 'n R4 miljoen pryskaartjie, het jy 'n baie waardevolle item! Wat het jou Saligheid gekos? R4 miljoen is grondboontjies! Dit het 'n léwe gekos. Bloed, duur, kosbare bloed. My en jou versekering is die inwoning van die Heilige Gees. 1 Kor 4:14 Die mens wat nie die Gees van God het nie, aanvaar nie die dinge van die Gees van God nie. Vir hom is dit onsin. Hy kan dit ook nie verstaan nie, omdat dit geestelik beoordeel moet word. Baie mense klink baie geestelik, maar dis soms leë doppe. Soos 'n bloedrooi Ferrari sonder 'n enjin. Mooi van buite, maar leeg binne.
Daai rooi Ferrari gaan jy wraggies moet oppas, want ander gaan hom wil steel. Joh 10:10 'n Dief kom net steel en slag en uitroei; Ek het gekom sodat hulle die lewe kan hê, en dit in oorvloed. Boeta, stop met daai rooi vuurwa op die verkeerde plek, los sommer roekeloos die deur oop, en sommer so traak-my-nie-agtig die sleutel in hom, en hy is weg sodra jy jou rug draai. Die Here sê vir jou vandag: moenie 'n opening in jou lewe los vir daardie dief nie, hy sal inkom en steel en verwoes. Staan die duiwel teë en hy sal van jou af wegvlug. (Jak 4:7)
Die rooi kar het baie vermoëns. Hy is vinnig, en hy het pad hou vermoë, maar moenie hom op die verkeerde plek gebruik nie. 'n Klein Toyota RAV 4X4 kan op plekke ry waar die Ferrari nie kan nie. Moenie in die gemors gaan ploeter nie. Luister maar vir sy ingeboude GPS. Ons GPS sê: Jes 30:21 Wanneer jy die regte koers verlaat, sal jy agter jou 'n stem hoor sê: Hier is die pad, loop hierlangs.
As jy die Ferrari op die regte plek gebruik, is hy tot baie in staat. Hy is veilig, is luuks, is kwaliteit. Fil 4:13 Ek is tot alles in staat deur Hom wat my krag gee.
As bevrydes, wedergeborenes kan ons baie meer vermag as ander mense. Ons het krag wat skrik vir niks. Geniet jou geskenk, maar weet dat dit groot verantwoordelikheid vra.
Die goeie werke waarvoor God ons bestem het
My ma het egter gereeld by haar ingeloer met blomme of koekies en die tannie is gereeld oorgenooi vir Sondagmiddagetes. Toe sy sterf, was my ma baie verbaas om te hoor dat die tannie vir haar nogal 'n redelike erfporsie agtergelaat het.
Onlangs in 'n preek lees die predikant toe Efesiers 2:10. "Hy het ons in ons verhouding met Christus Jesus so gemaak dat ons die goeie werke wat Hy vir ons bestem het, kan uitlewe" (NLV). Ek het weer aan my ma gedink en besef dat sy haar roeping uitgeleef het. Sy was 'n eenvoudige vrou, maar sy het geweet wat haar "purpose" was en dit uitgeleef.
Ek weet nie of jy ook al, soos ek, baie gewroeg het oor wat jou doel hier op aarde is nie. Moet ek gaan sendingwerk doen in Somalië? Moet ek 'n onbereikte stam in die Amasone gaan evangeliseer? Dit kan dalk wees wat die Here wil hê jy moet doen, maar totdat jy daaroor sekerheid het, kan jy net daar waar jy is, 'n verskil maak in ander mense se lewens… "die goeie werke wat Hy vir ons bestem het, uitlewe." Onlangs het ek vir een van my kinders baie ernstig ingetree en ook gevas. 'n Vriendin van my het toe saam met my gevas vir my kind. Dis nou 'n engel, hoor.
Om die goeie werke waarvoor God ons bestem het, uit te leef, behels myns insiens om vir enige persoon wat jy teekom, 'n stukkie van Jesus se hart te wys. Dan begin jy agterkom "Life is not about me, it's all about Him!"